‘ฮั่วเซ่งเฮง’บีบลูกค้าเติมเงินทองล่วงหน้า
ฮั่วเซ่งเฮงเรียกเพิ่มเงินประกันลูกค้าเพิ่มเป็น 3 เท่าของเกณฑ์โกลด์ฟิวเจอร์ส หลังราคาทองผันผวนสูงสุดในรอบ 11 ปี
12 ก.ย. 2554

ฮั่วเซ่งเฮงเรียกเพิ่มเงินประกันลูกค้าเพิ่มเป็น 3 เท่าของเกณฑ์โกลด์ฟิวเจอร์ส หลังราคาทองผันผวนสูงสุดในรอบ 11 ปี
นายธนรัชต์ พสวงศ์ กรรมการผู้จัดการ บริษัท ฮั่วเซ่งเฮง โกลด์ ฟิวเจอร์ส เปิดเผยว่า บริษัทให้ลูกค้าวางเงินหลักประกันในการซื้อขายสัญญาทองคำล่วงหน้า (โกลด์ฟิวเจอร์ส) เป็น 3 เท่าของเกณฑ์ตลาดอนุพันธ์ (TFEX) ซึ่งเพิ่มขึ้นกว่าปกติ ให้ลูกค้าวางเงินหลักประกันมากกว่าอัตราขั้นต่ำ 2 เท่า สาเหตุเนื่องจาก ที่ผ่านมาราคาทองคำมีความผันผวนมากและผันผวนสูงสุดในรอบ 11 ปี แต่ผู้ลงทุนส่วนใหญ่มักวางไว้พอดีตามเกณฑ์ขั้นต่ำระดับ 5% ของสัญญา
 




ดังนั้น เพื่อบริหารความเสี่ยงบริษัทมีนโยบายให้เรียกวางหลักประกันที่สูงกว่าเกณฑ์ พร้อมกับให้นโยบายเจ้าหน้าที่การตลาด เน้นสอนให้ลูกค้าเลือกใช้ตลาดที่เหมาะสมกับการลงทุนมากกว่าที่จะเน้นให้ลูกค้าเปิดบัญชีเพียงอย่างเดียว
ปีนี้ราคาทองคำมีความผันผวนมากถึง 35% โดยคิดจากต้นปีที่ราคาทองคำอยู่ที่ 1,420 เหรียญสหรัฐต่อออนซ์ และได้ปรับขึ้นสูงสุดในไตรมาส 3 ถึง 1,900 เหรียญสหรัฐต่อออนซ์ หรือเทียบกับปี 2553 ที่ผันผวนเพียง 15% หรือหากเทียบเป็นรายเดือนเมื่อต้นเดือน ส.ค. ราคาทองได้ขึ้นมา 200 เหรียญสหรัฐ คือจาก 1,500 เหรียญสหรัฐต่อออนซ์ ขยับเป็น 1,700 เหรียญสหรัฐต่อออนซ์ หรือเทียบกับเดือน ก.ค. เพิ่มขึ้นถึง 400 เหรียญสหรัฐ
ปกติตามหลักการหากปรับขึ้นจะขยับเพียง 50 เหรียญสหรัฐ ผลจากราคาทองคำผันผวนทำให้ TFEX ได้เพิ่มเกณฑ์การวางหลักประกันถึง 2 ครั้งด้วยกันคือ วันที่ 19 ส.ค. และวันที่ 5 ก.ย. ที่ผ่านมา
“บริษัทได้ใช้นโยบายให้ลูกค้าวางหลักประกันสูงกว่าเกณฑ์ที่กำหนดตั้งแต่แรก ทำให้บริษัทไม่ต้องรับความเสี่ยงจากราคาผันผวน และหากลูกค้าเริ่มมีผลขาดทุนจากการลงทุน จะมีการเรียกให้ลูกค้าวางหลักประกันเพิ่มทันที ส่งผลให้ที่ผ่านมา แม้ทองคำจะมีราคาผันผวนมากแต่บริษัทกลับมีลูกค้าถูกบังคับขาย (ฟอร์ซเซล) น้อยมาก” นายธนรัชต์ กล่าว
กรรมการผู้จัดการ กล่าวว่า ปัจจุบันบริษัทมีลูกค้าที่เปิดบัญชีซื้อขายโกลด์ฟิวเจอร์สทั้งหมด 3,000 บัญชี และมีบัญชีที่มีการซื้อขายสม่ำเสมอกว่า 70%
ขณะที่บริษัทหลักทรัพย์ ยูบีเอส ได้ปรับเพิ่มประมาณการราคาทองคำในปี 2555 ประมาณ 50% อ้างเศรษฐกิจมหภาคทั่วโลกที่เป็นอยู่ในขณะนี้น่าผิดหวัง โดยคาดว่าปีหน้าทองคำอาจมีราคาเฉลี่ย 2,075 เหรียญสหรัฐต่อออนซ์ จากเดิมคาดไว้ 1,380 เหรียญสหรัฐต่อออนซ์